《瑶花 咏栀子花》
清代·杨继端

涂香晕色，腻粉团酥，产瑶池仙境。梅风乍拂，看六出、差与雪花相近。

晶盘贮水，常伴得、玉纤清润。笑绮窗、对此同心，也算合欢蠲忿。

朝凉恰好梳头，称蝉翼轻分，斜压云鬓。菱花月满，钗朵重、不减旧时丰韵。

多情蛱蝶，又栩栩、飞来相并。误几回、梦醒纱橱，寻遍小屏山枕。

作者简介：杨继端，字古雪，遂宁人，同知杨缉五女，船山太守弟，主薄张问莱室，有《古雪斋诗集》。